PF โชว์กำไรไตรมาส 1/62 โตแจ่ม!
กำไรสุทธิไตรมาส 1 ปี 62 นับเป็นช่วงที่ดีที่สุดในรอบหลายปีของบริษัท ขณะที่ PF สามารถทำกำไรเติบโตอย่างแข็งแกร่งและดีกว่าที่ตลาดคาดการณ์ไว้
กำไรสุทธิไตรมาส 1 ปี 62 นับเป็นช่วงที่ดีที่สุดในรอบหลายปีของบริษัท ขณะที่ PF สามารถทำกำไรเติบโตอย่างแข็งแกร่งและดีกว่าที่ตลาดคาดการณ์ไว้
18 พ.ค. 2562

คุณค่าบริษัท
กำไรสุทธิไตรมาส 1 ปี 2562 นับเป็นช่วงที่ดีที่สุดในรอบหลายปีของบริษัท พร็อพเพอร์ตี้ เพอร์เฟค จำกัด (มหาชน) หรือ PF ประกาศออกมาแล้ว พบว่า สามารถทำกำไรเติบโตอย่างแข็งแกร่ง และดีกว่าที่ตลาดคาดการณ์ไว้อีกด้วย
จากการรายงานผลการดำเนินงานไตรมาส 1 สิ้นสุดวันที่ 31 มีนาคม 2562 พบว่า บริษัทมีรายได้รวมขยับขึ้นมาอยู่ที่ 5,689.55 ล้านบาท จากงวดเดียวกันของปีก่อน 4,012.78 ล้านบาท ส่งผลให้บริษัทมีกำไรขยับขึ้นมาอยู่ที่ 660.55 ล้านบาท หรือ 0.0751 บาทต่อหุ้น จากงวดเดียวกันของปีก่อน 195.32 ล้านบาท หรือ 0.0215 บาทต่อหุ้น
สาเหตุที่ทำให้กำไรโตอย่างก้าวกระโดดสืบเนื่องจากอัตรากำไรขั้นต้นไตรมาสนี้ทำได้สูงเป็น 38.3% มากกว่างวดเดียวกันของปีก่อน ขณะที่ด้านการบริหารค่าใช้จ่ายทำได้ดี สัดส่วนค่าใช้จ่ายขาย-บริหารเทียบกับรายได้เพียง 22.5%
ส่วนรายได้บ้านแนวราบเพิ่ม 27% เป็น 2,443 ล้านบาท คอนโดฯ เพิ่ม 33% เป็น 1,463 ล้านบาท ขายที่ดินเปล่า 478 ล้านบาท และรายได้โรงแรมและบริการเพิ่ม 32% เป็น 1,306 ล้านบาท ทั้งนี้มีรายได้จากโรงแรม รอยัล ออร์คิด เชอราตัน ที่ซื้อมาเป็นตัวเพิ่ม และเปิดดำเนินการโรงแรมใหม่ตั้งแต่ไตรมาส 4/2561 คือ ไฮแอท รีเจนซี่ กรุงเทพฯ สุขุมวิท อย่างไรก็ตาม ถือว่ารายได้โรงแรมที่ไทยและ Kiroro ญี่ปุ่นในไตรมาส 1 นั้นเป็นไฮซีซั่นของทุกปี
ทั้งนี้ ด้วยกำไรสุทธิไตรมาส 1/2562 เติบโตดี ทำให้นักวิเคราะห์ปรับประมาณการปี 2562 และปี 2563 ให้สูงขึ้น จากประมาณการเดิม โดยปรับคาดการณ์กำไรปี 2562 และปี 2563 ดีขึ้นในอัตรา 112% และ 99% ตามลำดับ
สมมติฐานที่ปรับให้ดีขึ้นคือ รายได้รวม อัตรากำไรขั้นต้น ส่วนหักผู้ถือหุ้นส่วนน้อยกลับเป็นบวก ขาดทุนตามส่วนได้เสียลดลง และอัตราภาษีเงินได้ก็ปรับลดลงเช่นกัน หากเปรียบเทียบจากงวดเดียวกันของปีก่อน กำไรสุทธิปี 2562 และปี 2563 เป็นสถิติสูงสุดใหม่ตั้งแต่ปี 2549 และเติบโตในเกณฑ์สูงคือ เพิ่มขึ้น 193% และ 13% ตามลำดับ
นอกจากนี้ มองแนวโน้มกำไรไตรมาส 2/2562 จะอ่อนลงกว่าไตรมาสก่อน เนื่องจากได้รับผลกระทบจากเกณฑ์การปล่อยสินเชื่อใหม่ของธปท. (LTV) ซึ่งเริ่มใช้ตั้งแต่ 1 เม.ย. 2562 รวมทั้งมีวันหยุดมาก ยอดขายและยอดโอนจึงอ่อนลง รวมทั้งธุรกิจโรงแรมเข้าสู่โลว์ซีซั่น ทางบริษัทจึงจะใช้กลยุทธ์ขายที่ดินเปล่า นำกำไรมาช่วยเสริม ทั้งนี้คาดว่ารายได้ขายที่ดินเปล่าตลอดปีนี้รวมเป็น 1,570 ล้านบาท สำหรับไตรมาส 2/2562 บริษัทคาดว่าจะขายที่ดินเปล่าในส่วนบริษัทเอง 100 ล้านบาท และขายเข้า JV กับฮ่องกงแลนด์ราว 500 ล้านบาท รวมเป็น 600 ล้านบาท เทียบจากงวดเดียวกันของปีก่อน มีรายได้ส่วนนี้ที่ 265 ล้านบาท
อีกทั้ง งวดไตรมาส 4/2562 เตรียมโอนคอนโดฯ ที่ญี่ปุ่น และบ้านประชารัฐ สำหรับคอนโดฯ ที่ญี่ปุ่นใกล้โรงแรม Kiroro คือ YU Kiroro มีมูลค่าขายทั้งหมด 4 พันล้านบาท ปัจจุบันขายได้ 1.5 พันล้านบาท คาดว่าจะโอนในไตรมาส 4/2562 ที่ 1.0 พันล้านบาทเศษ ส่วนบ้านประชารัฐ ที่ PF ทำคือ บ้านอยู่รวย ปัจจุบันมียอดขายราว 400 ล้านบาท ก็จะโอนได้ในไตรมาส 4/2562 เช่นกัน
รวมถึงโครงการบ้านแนวราบที่ร่วมทุน (JV) ก็จะโอนได้เร็วกว่าคอนโดฯ ตามการก่อสร้าง ได้แก่การร่วมทุนกับ 2 เจ้าคือ Sekisui และฮ่องกงแลนด์ (HKL) จึงทำให้ส่วนขาดทุนตามส่วนได้เสียไม่มาก และกลับมาเป็นกำไรได้เร็วเมื่อโอนกรรมสิทธิ์
ดังนั้น ทางนักวิเคราะห์ บล.ดีบีเอส วิคเคอร์ส คงคำแนะนำ “ซื้อ” ราคาพื้นฐานใหม่ปรับขึ้นเป็น 1.07 บาท หลังปรับประมาณการเพิ่ม และประเมินด้วย P/BV ปี 2562 ที่ 0.7 เท่า คาดว่ากำไรปี 2562-2563 เป็นสถิติสูงสุดใหม่ตั้งแต่ปี 2549 ข้อดีของประมาณการที่เพิ่มคือ P/E ปี 2562 คาดว่าจะลดลงเป็น 7.4 เท่า ลดลงจากปี 2561 ที่ 12.3 เท่า อีกทั้งการซื้อขายด้วย P/BV เพียง 0.5 เท่า ดึงดูดใจให้ถูกทำ M&amp;A ได้ในอนาคต และเป็นหลักทรัพย์ที่จ่ายปันผลสูง คาดการณ์อัตราผลตอบแทนเงินปันผลงวดปี 2562 และปี 2563 ที่ 8.4% และ 8.6% ตามลำดับ
…
ผู้ถือหุ้นรายใหญ่
รายชื่อกรรมการ